กระทุ้งผู้นำใหม่หนุนพืชพลังงาน
ธ.ก.ส.กระตุกรัฐหนุนเกษตรกรปลูกพืชพลังงานทดแทน
11 ส.ค. 2554

ธ.ก.ส.กระตุกรัฐหนุนเกษตรกรปลูกพืชพลังงานทดแทน 
นายลักษณ์ วจนานวัช ผู้จัดการธนาคารเพื่อการเกษตรและสหกรณ์การเกษตร (ธ.ก.ส.) กล่าวในการสัมมนา “พืชอาหารบนกระแสพลังงานทางเลือก” ว่า ขณะนี้ไทยต้องใช้งบประมาณจำนวนมากในการนำเข้าพลังงานทดแทน ซึ่งอาจส่งผลกระทบต่อฐานะการเงินของประเทศในระยะยาวได้ ดังนั้น รัฐบาลใหม่ควรส่งเสริมให้เกษตรกรหันมาปลูกพลังงานทดแทนมากขึ้น 
ขณะนี้ ธ.ก.ส. ได้กำหนดแผนยุทธศาสตร์ “ลดพื้นที่ลง คงรายได้ไว้” โดยเน้นการเพิ่มผลผลิตต่อไร่ ซึ่งเป็นการต่อยอดจากภูมิปัญญาท้องถิ่น และเน้นให้เกษตรกรให้ความสำคัญด้านอาหารในครัวเรือนก่อนแบ่งไปใช้ในเชิงพาณิชย์
นายลักษณ์ กล่าวว่า อยากให้รัฐบาลชุดใหม่ ทบทวนการอุดหนุนราคาสินค้าเกษตรให้มีความเหมาะสมมากขึ้น เพื่อให้การใช้เงินงบประมาณเป็นไปอย่างมีประสิทธิภาพสูงสุด และมีการวางแผนรองรับด้านเกษตรในระยะยาวด้วยการพัฒนาเรื่องชลประทาน ซึ่งถือเป็นปัจจัยสำคัญต่อภาคการเกษตร โดยเฉพาะในภาคตะวันออกเฉียงเหนือ ที่มีพื้นที่การเพาะปลูกค่อนข้างมาก แต่ยังขาดเรื่องการชลประทานที่มีประสิทธิภาพ หากรัฐบาลให้ความสำคัญก็จะช่วยเพิ่มรายได้ในระยะยาวด้วย